**Predkladacia správa**

Ministerstvo hospodárstva SR predkladá na rokovanie Hospodárskej a sociálnej rady Slovenskej republiky „*Návrh Akčného plánu rozvoja elektromobility v Slovenskej republike*“ ako iniciatívny materiál.

Cieľom materiálu je prostredníctvom navrhnutých opatrení zabezpečiť, aby spotrebitelia vnímali nízkoemisnú mobilitu ako bezproblémovú, a to s aspektom zrýchlenia zavádzania príslušnej infraštruktúry. Opatrenia reflektujú na ciele vyplývajúce z nasledovných strategických dokumentov, vypracovaných Ministerstvom hospodárstva SR (ďalej
len „MH  SR“):

* „*Stratégia rozvoja elektromobility v Slovenskej republike a jej vplyv na národné hospodárstvo Slovenskej republiky“;*
* *„Národný politický rámec pre rozvoj trhu s alternatívnymi palivami*“.

Akčný plán takisto nadväzuje na závery a odporúčania skupiny na vysokej úrovni GEAR 2030 z 18. októbra 2017, ako aj na strategický dokument Európskej komisie „*Európa v pohybe*“ a prijaté balíky čistej mobility (tzv. „*Clean mobility package*“), ktoré sa týkajú viacerých legislatívnych návrhov. Európska komisia sa v 2. balíku zameriava predovšetkým na čistú mobilitu a zároveň hodnotí, že úroveň ambícií národných politických stratégií vyplývajúcich zo „*Smernice Európskeho parlamentu a Rady 2014/94/EÚ o zavádzaní infraštruktúry pre alternatívne palivá*“ je nepostačujúca.

Akčný plán obsahuje 15 opatrení, ktoré majú charakter priamej podpory,
či na používanie vysokoekologických nízkoemisných vozidiel a možnosti finančného mechanizmu na podporu rozvoja nabíjacej infraštruktúry, ako aj charakter motivačnej podpory. Súčasná motivácia k nákupu vozidiel môže byť bez podstatných pomocných nákladov podporovaná výhodami, ako je napr. odlíšiteľné označenie vozidiel, možnosť používania jazdných pruhov vyhradených pre verejnú dopravu, či povolenie vstupu
do nízkoemisných zón, alebo využívanie parkovísk určených pre užšiu skupinu užívateľov.

Pri príprave materiálu spolupracovalo MH SR s vecne príslušnými rezortmi a orgánmi štátnej správy a s pracovnou skupinou, zloženou aj zo zástupcov distribučných sietí a Zväzu automobilového priemyslu SR.

Predkladaný materiál má negatívny vplyv na rozpočet verejnej správy, pozitívne i negatívne vplyvy na podnikateľské prostredie, pozitívny vplyv na životné prostredie, pozitívne i negatívne sociálne vplyvy, nemá vplyv na informatizáciu spoločnosti a vplyvy na služby verejnej správy pre občana.